Storm laylagi. Storm laylagi, Malay jun boʻyinli laylagi () — laylaklar oilasiga mansub noyob qush. U barcha laylaklarning eng kam uchraydigan turi hisoblanadi va uning geografik diapazoni boʻylab soni 500 dan kam miqdorda borligi taxmin qilinadi. Bu tur uzoq vaqtdan beri kamayib bormoqda va bunga asosiy sabab uning yashash hududidagi o'rmonlarning kesilishi deb hisoblanadi. Bu laylak turi birinchi marta 1896-yilda Blasius tomonidan tasvirlangan va Gʻarbiy Hindistondagi zoologik namunalarni yigʻuvchi nemis dengiz kapitani Gyugo Storm nomi bilan atalgan. U Tailandda „nok kra su um“ nomi bilan mashhur boʻlib, bu zich oʻrmondagi daryo qirgʻogʻida qushlarning baliq ovlash tartibini bildiradi. Tavsif. Qushning uzunligi 75 dan 91 sm gacha. Patlari oq-qora, tumshugʻi qizil. Yuz terisi tuksiz toʻq sariq rangga ega, koʻz atrofida sariq doiralar mavjud. Yosh va katta yoshli qushlarning naslchilik mavsumidan tashqaridagi patlari ancha oddiy. Tarqalish. Bu laylak Borneo, Sumatra, Tailand janubidagi Mentavay orollari, gʻarbiy Malayziya va Bruneyda keng tarqalgan. U pasttekislik oʻrmonlar, inson qadami yetmagan chuchuk suv biotoplarida, shuningdek daryolar va suv toshqini tekisliklarida yashaydi. Xulq-atvor. Laylak yolgʻiz hayot tarzini olib boradi, ba'zida kichik guruhlarda uchraydi. U asosan baliqlar, amfibiyalar, mayda sudraluvchilar va hasharotlar bilan oziqlanadi. Ularning koʻpayish biologiyasi kam oʻrganilgan. Qush uyalarini daraxtlardagi shoxlardan quradi. Uyalarining diametri 0,5 metr, balandligi taxminan 15 sm. Laylaklar 2 ta tuxum qoʻyadi. Yosh qushlarning oq tukli patlari bor, ular 45 kundan keyin uchadi.